ምክር ቤቱ ልዩ ፓስፖርት ለያዙ ሰዎች ቪዛን ለማስቀረት የሚያስችል የስምምነት ረቂቅ አዋጅን ጨምሮ በርካታ አዋጆችን አፀደቀ
የህዝብ ተወካዮች ምክር ቤት ኢትዮጵያ ከተለያዩ አገራት ጋር ያላትን የትብብር ስምምነት ማዕቀፍ የሚያጠናክር 8 ረቂቅ አዋጆችን አፀደቀ፡፡ምርክ ቤቱ ትናንት ባካሄደው መደበኛ ስብሰባው ካፀደቃቸው አዋጆችና ስምምነቶች መካከል የዲፕሎማቲክ፣ የሰርቪስ ወይም ልዩ ፓስፖርት ለያዙ ሰዎች ቪዛን ለማስቀረት የሚያስችሉ ይገኙበታል።በዚሁ መሠረትም ኢትዮጵያ ከሲሼልስ፣ ከቱኒዚያና ከቱርክ ሪፐብሊክ መንግስት ጋር  የዲፕሎማቲክ፣ የሰርቪስ ወይም ልዩ ፓስፖርት ለያዙ ሰዎች ቪዛን ለማስቀረት የሚያስችሉ ስምምነት ረቂቅ አዋጅ አፅድቃለች፡፡ስምምነቶቹ ከሀገራቱ ጋር ያለውን የህዝብ ለህዝብ ግንኙነት ከማጠናከር ባሻገር በቪዛ ምክንያት የሚባክነውን ጊዜና የአገልገሎት አሰጣጥ መጓተትን የሚያስቀር ነው ተብሏል፡፡እንደዚሁም  ስምምነቱ  የሀገራቱ ተወካዮች ኃላፊነታቸውን በአግባቡ እንዲወጡ ምቹ ሁኔታ እንደሚፈጥርም ተጠቁሟል፡፡በተጨማሪም ከሴኔጋል፣ ከቶጎ፣ ከሌሴቶና ከኡራጋይ ኦሪየንታል ሪፐብሊክ መንግስት ጋር የተደረጉ የትብብር ስምምነቶችና አዋጆችንም ያፀደቀ ሲሆን፥ አዋጆቹ በአፍሪካና በመላው ዓለም ሰላምና ፀጥታ እንዲሰፍን ለመተባበር፣ በትምህርት፣ በንግድ፣ በጤናና በሌሎች ዘርፎች የሚደረገውን ትብብር ለማጠናከር እንደሚያግዙም ነው የተገለፀው፡፡በተመሳሳይም ስምምነቱ ኢትዮጵያ ከደቡብ አሜሪካ አገራት ጋር ለመጎዳኘት የምታደርገውን እንቅስቃሴ እንዲጎለብት እንደሚያደርግ ተገልጿል።ከፀደቁት አዋጆች መካከል በኢትዮጵያ እና በሴኔጋል ሪፐብሊክ መንግስት መካከል የተደረገው የጋራ ኮሚሽን ማቋቋሚያ አዋጅም አገራቱ በአፍሪካና ዓለም አቀፋዊ ግጭቶች ላይ የበኩላቸውን አስተዋጽኦ እንዲያበረክቱ ያግዛል ተብሏል።ምክር ቤቱ በቋሚነት ከሚሳተፍባቸው የባለብዙ ወገን የፓርላማ ዲፕሎማሲ መድረኮች መካከልም የፓን አፍሪካ ፓርላማ ላይ የሚሳተፉ 5 አባላት በአብላጫ ድምፅ ሰይሟል ።በዚሁ መሠረትም ወይዘሮ ሽታዬ ምናለ ሰብሳቢ፣ አቶ አጽብሃ አረጋዊ፣ አቶ ሆርዶፋ በቀለ፣ ወይዘሮ ሰሃርላ አብዱላሂ እና አቶ ተክሌ ተሰማ በአባልነት እንዲሳተፉ ተወሰኗል።(ኤፍ.ቢ.ሲ)